തുരപ്പന്മാര് പരിശീലനം ലഭിച്ച അന്യസംസ്ഥാന സംഘം കായംകുളം: കായംകുളത്ത് സ്വര്ണക്കട തുരന്ന് മോഷണം നടത്തിയത് ലോക്കറുകള് തുറക്കാന് പ്രത്യേക പരിശീലനം നേടിയ അന്യസംസ്ഥാന കവര്ച്ചാ സംഘമെന്ന് സൂചന. മോഷണരീതി വച്ച് നോക്കുമ്ബോള് തദ്ദേശീയരായ മോഷ്ടാക്കളുടെ സഹായവും ലഭിച്ചിട്ടുണ്ടെന്നാണ് പൊലീസിന്റെ നിഗമനം. ജൂവലറിയുടെ മൂന്ന് വശവും മറ്റ് സ്ഥാപനങ്ങളുള്ളതിനാല് രണ്ട് ഭിത്തി തുരന്നുവേണം അകത്ത് കയറാന്. മോഷ്ടാക്കള് നേരത്തെ സ്ഥലം സന്ദര്ശിച്ച് രൂപരേഖ തയ്യാറാക്കിയിരുന്നതായാണ് കരുതുന്നത്. ബോയ്സ് ഹയര് സെക്കന്ഡറി സ്കൂളിനോട് ചേര്ന്നുള്ള കുറ്റിക്കാടുകളും മോഷ്ടാക്കള്ക്ക് സഹായകരമായി. ഗ്യാസ് കട്ടറും രണ്ട് സിലിണ്ടറുകളും മറ്റ് ആയുധങ്ങളുമായാണ് സംഘം എത്തിയത്. ഇവ പൊലീസ് കസ്റ്റഡിയിലെടുത്തു. ആവശ്യത്തിന് സമയം ലഭിക്കാതിരുന്നതിനാലാണ് ലോക്കറുകള് പൊളിക്കാന് കഴിയാതിരുന്നത്. സി.സി ടി.വി കാമറകള് തിരിച്ചുവച്ചതും ഹാര്ഡ് ഡിസ്ക് കൊണ്ടുപോയതും കവര്ച്ചാ സംഘത്തിന്റെ വൈദഗ്ദ്ധ്യമാണ് സൂചിപ്പിക്കുന്നത്. ഹരിപ്പാട് സഹകരണ ബാങ്കില് അടുത്തിടെ നടന്ന വന് കവര്ച്ചയുമായി ഇതിന് സാമ്യമുണ്ടെന്നാണ് പൊലീസ് കരുതുന്നത്. പതിനഞ്ച് വര്ഷം മുമ്ബ് പൊലീസ് സ്റ്റേഷന് തൊട്ടുകിഴക്ക് സ്വര്ണക്കടയുടെ ഭിത്തി തുരന്ന് വെള്ളി ആഭരണങ്ങള് കവര്ന്നിരുന്നു.